HU Az Európai Unió Hivatalos Lapja C 2/7

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 2/04)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„GLÜCKSTÄDTER MATJES”

EK-szám: DE-PGI-0005-01112-2013.5.17.

OFJ ( X ) OEM ( )

1. Elnevezés

„Glückstädter Matjes”

2. Tagállam vagy harmadik ország

Németország

3. A mezőgazdasági termék vagy élelmiszer leírása

3.1. A termék típusa

1.7. osztály: Friss hal, puhatestűek és rákfélék, valamint ezekből készült termékek

3.2. Az 1. pontban szereplő elnevezéssel jelölt termék leírása

A „Glückstädter Matjes” enyhén sózott, a saját szervezetében keletkező enzimek útján csontozatán érlelt, többnyire filézett – de filézetlen formában is készülő – hering (Clupea harengus), amelyet hagyományos kézi eljárással állítanak elő. A zsírosan fénylő filészeletek színe világosszürkés-barnás – felső oldalukon a bőr ezüstös rajzolatával, alsó oldalukon a csontozaton érlelés következtében pirosas árnyalattal. Az alapanyagul használt heringek méretétől és tömegétől függően a filészeletek tömege 30 g és 50 g, hosszúsága 14 cm és 17 cm között változik. A puha és harapásra omlós „Glückstädter Matjes” heringfilét többnyire hidegen fogyasztják, íze atipikus, a matjes heringre jellemző aromás íz (a hideg, friss, nem nyers hal íze), enyhe sós jeggyel. A „Glückstädter Matjes” friss, hűtött áruként, filészelet formájában kerül a fogyasztókhoz, a vendéglátó-ipari egységekhez és a kereskedőkhöz. A halkereskedők és a vendéglátó-ipari egységek filézetlen formában is vásárolják a „Glückstädter Matjes” heringet, amelynek további feldolgozását maguk végzik el.

3.3. Nyersanyagok (kizárólag feldolgozott termékek esetében)

A „Glückstädter Matjes” kizárólag heringből (Clupea harengus) készül. Általánosan elterjedt gyakorlat, hogy a matjes hering előállításához az Északi-tenger középső és északi területein fogott heringet használják alapanyagul. A heringet közvetlenül a fogás után, feldolgozatlan állapotban mélyfagyasztják.

Azokat a példányokat választják ki, amelyek természetes éves életciklusuknak köszönhetően május végére, július elejére már elegendő zsírt tartalmaznak a matjes hering előállításához, és külsőleg még nem mutatják az ikra- vagy a haltejképződés jegyeit.

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A heringek leölése és érlelése, valamint ezt követően a matjes heringfilévé történő továbbfeldolgozásuk kizárólag a meghatározott földrajzi területen történik.

3.6. A szeletelésre, az aprításra, a csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

—

4. A földrajzi terület tömör meghatározása

A schleswig-holsteini Glückstadt város területe.

5. Kapcsolat a földrajzi területtel

5.1. A földrajzi terület sajátosságai

Glückstadt kikötőváros az Alsó-Elba partján, Schleswig-Holstein tartományban.

A „Glückstädter Matjes” a város nagy hagyományokkal rendelkező terméke. A manuális előállítási eljárás különlegessége – csak só használatával és a saját szervezetben keletkező enzimek útján, csontozaton történő érlelés, a bőr kézzel történő lefejtése a filéről, a csontozat kézzel történő eltávolítása és a filé kézzel történő tisztítása – abból fakad, hogy megőrizték a matjes hering előállításának Glückstadtban honos hagyományát, amely a „Glückstädter Matjes” termékjellemzőinek alapját képezi.

A hagyomány 1893-ra vezethető vissza, amikor megalapították a Glückstädter Heringfischerei halászvállalatot, és amelynek Tümmler nevű első heringhalász luggervitorlása 1894. július 15-én, nyolc hét távollét után 150 kantje (a hering sózásához használt hordó) hallal tért vissza, és első alkalommal rakodott ki matjes heringet Glückstadtban (Detjens, Willy: Unserem lieben Professor Detlefsen zum Gedächtnis [Szeretett Detlefsen professzorunk emlékére], in: 64. Jahresbericht der Vereinigung ehemaliger Primaner des Gymnasiums zu Glückstadt von 1887 [Az 1887-es alapítású glückstadti gimnázium egykori végzős diákjainak egyesülete által kiadott 64. éves beszámoló], Glückstadt, 1957, 4. oldal, 52. és azt követő sorok). A hagyományt igazolja az is, hogy 1957. június 21-én, a német heringhalászat akkor Glückstadtban megrendezett napja („Matjestag”) alkalmából egy kisebb hordóban „Glückstädter Matjes” heringet ajándékoztak Theodor Heuss akkori szövetségi elnöknek (Kaufholz, Heinz: Ein Fässchen „Glückstädter Matjes” für Heuss [Heuss „Glückstädter Matjes” heringfilét kapott ajándékba], in: Glückstädter Monatsspiegel, 2008. júniusi szám, 15. o.).

A „Glückstädter Matjes” különleges minősége a Glückstadtban honos, hagyományos kézi előállítási eljárás megőrzésének, valamint a gépi feldolgozás és az érlelő, színező, ízfokozó és konzerváló segédanyagok mellőzésének köszönhető.

5.2. A termék sajátosságai

A „Glückstädter Matjes” – az enzimes érleléshez szükségtelen belsőségek eltávolításával és egyéb érlelő segédanyagok hozzáadása nélkül – kizárólag hering és só felhasználásával, csak kézzel végzett munkával készül. A néhány hetes halászati szezon során fogott halakat a fogás után egészben (nem belezve) azonnal mélyfagyasztják, így Glückstadtban a következő szezonig mindig rendelkezésre áll a friss matjes heringfilé elkészítéséhez szükséges alapanyag. Kiolvasztás után a heringet a kopoltyú mögött vagy a fejnél elvágva úgy távolítják el a belsőségeket, hogy a hasnyálmirigy enzimtartalmú részei bent maradjanak a bél és a gyomorvégi függelékek környékén. A kizárólag sóval tartósított heringet hordókba teszik, és a saját szervezetében keletkező enzimek segítségével, csontozatán érlelik matjes heringgé. A csontozat eltávolítása és a matjes heringfilé előállítása kizárólag kézzel történik. A „Glückstädter Matjes” ízében és állagában különbözik különösen az ipari előállítású matjes termékektől és matjes jellegű termékektől. A határozott és aromás matjes íz és a hangsúlyos, mégis enyhe sós aroma teszi különlegessé. Harapásra ugyanakkor különösen omlós és puha, de nem kásás. A filészelet alsó oldala a csontozaton érlelés következtében pirosas árnyalatú. A „Glückstädter Matjes” heringfilét többnyire zsemlében, fekete kenyéren vagy különböző köretekkel és szószokkal egytálételként fogyasztják.

A „Glückstädter Matjes” legalább az északnémet térségben ismert és elismert termék, amely jó hírnevét eredetének és a Glückstadtban megőrzött hagyományos előállítási módnak köszönheti. A termék jó hírneve tehát a földrajzi terület több évtizedes matjes-előállítási hagyományain alapul. A „Glückstädter Matjes” az 1968-ban az akkori glückstadti polgármester, Dr. Manfred Bruhn által életre hívott és azóta minden év júniusában megrendezett „Glückstädter Matjeswochen” elnevezésű, négynapos hagyományőrző rendezvénynek köszönheti ismertségét (Kaufholz, Heinz i. h. és „Heringsfang, harte Knochenarbeit” [Heringhalászat: csontkemény munka], in: Glückstädter Monatsspiegel, 2005. júniusi szám, 7. o.), amely jelenleg is folyamatosan nő. A „Glückstädter Matjeswochen” megnyitó ünnepségére elsősorban Schleswig-Holsteinből, Hamburgból és Alsó-Szászországból érkeznek érdeklődők, de Németország más részeiből is ellátogatnak ilyenkor Glückstadtba a matjes kedvelői. A „Glückstädter Matjeswochen” keretében meghirdetett receptversenyeknek köszönhetően számos, „Glückstädter Matjes” felhasználásával készülő fogás és elkészítésére vonatkozó recept vált ismertté.

A „Glückstädter Matjes” főként a schleswig-holsteini, hamburgi és alsó-szászországi élelmiszer-kiskereskedelemben kapható különlegesség. Csomagküldő kereskedelem keretében egyre több vendéglátó-ipari egység és magánháztartás rendel az év minden szakában e különleges termékből. A „Glückstädter Matjes” ismertségét és elismertségét egy 2008-ban készült, reprezentatív fogyasztói felmérés is igazolja (Dr. Adriano Profeta: Gutachten zur Schutzwürdigkeit der Bezeichnung „Glückstädter Matjes” gemäß der Verordnung (EG) Nr. 510/06 als g.g.A. [Szakvélemény a „Glückstädter Matjes” elnevezésnek az 510/2006/EK rendelet értelmében oltalom alatt álló földrajzi jelzésként történő bejegyzésének megalapozottságáról], Freising, 2008). Glückstadt város és a „Glückstädter Matjes” ismertsége között szoros kölcsönös összefüggés áll fenn.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Glückstädter Matjes” heringfilé íze, állaga és külseje a Glückstadtban mind a mai napig fennmaradt és alkalmazott, hagyományos előállítási eljárásnak köszönhető. A termék jó hírneve arra vezethető vissza, hogy a „Glückstädter Matjes” előállításához az ipari gyártásban leegyszerűsített feldolgozási és érlelési folyamatok helyett mind a mai napig a hagyományos, nagyobb munkaráfordítást igénylő, kézi előállítási eljárást alkalmazzák. Ezenkívül Glückstadt városa és a „Glückstädter Matjes” heringfilét előállító üzemek évtizedek óta dolgoznak azon, hogy minél szélesebb körben megismertessék ennek a hagyományos terméknek a különleges tulajdonságait. A „Glückstädter Matjes” mint nagyra becsült gasztronómiai különlegesség Glückstadt város kultúrájának szerves részét képezi. A termék tehát a regionális gasztronómiai kultúra nélkülözhetetlen, hagyományos részévé vált, és ma már régiószerte és azon túl is ismertségnek örvendő különlegességnek számít.

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

https://register.dpma.de/DPMAregister/geo/detail.pdfdownload/40833

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) Lásd a 2. lábjegyzetet.